勝海舟

勝海舟，又叫勝安芳，乳名麟太郎，原名勝義邦，號海舟，係日本江戶時代尾嘅政治人、武士，第一代海軍卿。榮譽係正二位勳一等伯爵。佢同山岡鐵舟、高橋泥舟合稱做「幕末三舟」，而武士坂本龍馬係佢嘅弟子。

經歷

早年 
1823年，勝海舟響江戶本所龜澤町嘅屋企出世，老豆係旗本勝小吉，嗰時佢叫勝義邦，乳名麟太郎。

太公銀一係一個響越後國三島郡長鳥村某個窮人家出世嘅盲人，大個咗憑住響江戶放高利貸而發咗達，之後撈到個「米山檢校」呢個位。而銀一個大仔平藏創立男谷家，後嚟男谷家升為世襲旗本家，後嚟升做旗本。老豆小吉係平藏個細仔，不過佢畀老豆到另一個世襲旗本家勝家做婿養子，因此海舟就係姓勝喇。

1829年，佢識到男谷家嘅親戚、第12代幕府將軍德川家慶個仔初之丞，仲做咗老友，佢同慶昌做老友只不過係為咗第日方便做官。但係慶昌早死，所以呢個諗法就算數。同年，老豆隱居，佢繼承家督。後嚟海舟搬到赤坂到住。

修行時代 
開頭佢係響老豆嘅本家男谷家到修行，跟住堂大佬男谷信友修行。期間，佢曾經畀狗咬，咬住佢條金玉，病咗成七十幾日，老豆忍唔住用一大堆凍水淋落去，最後佢竟然好返，不過之後佢一直驚狗。

後嚟，佢改為跟島田虎之助到佢個道場學劍，得到咗直心影流劍術證書，之後仲學埋禪。之後佢又拜若山勿堂做師父，學到兵學山鹿流。另外，佢又想學蘭學，因此去見箕作阮甫，但人哋唔收佢，所以佢改為拜永井青崖做老師，又響人哋屋企到住。1846年，佢搬去氷川神社。

響學蘭學期間，佢用一年時間抄咗兩本同樣嘅字典，一本用嚟賣，另一本自用。蘭學家佐久間象山知道之後就好欣賞佢，仲叫佢去學西洋兵法，而佢學完之就響田町開蘭學同埋西洋兵法嘅私塾。佐久間象山好睇起佢，就送咗佢一個篆刻，上面寫住「海舟書屋」，而後嚟佢將頭兩個字改做自己嘅號「海舟」。

長崎海軍傳習所時代 
1853年，馬修培理嚟到日本要求開國，老中阿部正弘想鎖國但又冇膽去做，所以佢向全國人收集意見書。勝海舟都有份上意見書，畀阿部正弘同埋幕府海防掛大久保一翁睇到後就好睇起佢，從此佢就有咗轉機。

勘定奉行石河政平應大久保一翁嘅要求，將勝海舟編入長崎海軍傳習所。因為海舟識荷蘭文，所以一升就升佢做所長。但係海舟之前並冇學過關於海軍嘅嘢，所以都幾嫌棄呢個職位，但係睇在幕府上就冇辦法。

雖然海舟對海軍嘅嘢唔係好叻，但後嚟佢都學到一啲。薩摩藩主島津齊彬聽到後就好睇起佢，仲同佢深入交流，而佢同勝海舟第日嘅人生有好大影響。

訪美 

1860年，日美通商條約獲得批準，幕府決定派人去美國。而小栗忠順就揀咗勝海舟出去。

江戶時代
大日本帝國海軍軍人
戊辰戰爭人物
明治維新人物